DEĊIŻJONI TAL-KUMMISSJONI
tat-13 ta’ April 2007
dwar l-implimentazzjoni ta’ programmi ta’ sorveljenza għall-influwenza tat-tjur fit-tjur ta’ l-irziezet u fl-għasafar selvaġġi li għandhom jitwettqu fl-Istati Membri u li temenda d-Deċiżjoni 2004/450/KE
(notifikata taħt id-dokument numru C(2007) 1554)
(2007/268/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-qasam veterinarju (1), u b’mod partikolari ir-raba’ sottoparagrafu ta’ l-Artikolu 24(2) u l-Artikolu 10 tagħha,
Wara li kkunsidrat id-Direttiva tal-Kunsill 2005/94/KE ta’ l-20 ta’ Diċembru 2005 dwar miżuri Komunitarji għall-kontroll ta’ l-influwenza tat-tjur u li tirrevoka d-Direttiva 92/40/KEE (2), u b’mod partikolari l-Artikolu 4(2) tagħha,
Billi:
(1)
Id-Deċiżjoni 90/424/KEE tas-26 ta’ Ġunju 1990 dwar l-ispiża fil-qasam veterinarju tistabbilixxi l-proċeduri li jiggvernaw il-kontribuzzjoni finanzjarja tal-Komunità għall-programmi ta’ eradikazzjoni, kontroll u monitoraġġ tal-mard ta’ l-annimali.
(2)
Id-Deċiżjoni 90/424/KEE, kif emendata bid-Deċiżjoni 2006/53/KE (3), tipprevedi li għajnuna finanzjarja tal-Komunità tista’ tingħata lill-Istati Membri għal dawk il-miżuri ta’ eradikazzjoni mwettqa mill-Istati Membri biex jikkombattu varjanti ta’ l-influwenza tat-tjur b’patoġenità baxxa (LPAI) li huma magħrufa li jistgħu jagħmlu mutazzjoni għal influwenza avjarja b’patoġenità għolja (HPAI). Barra minn hekk, l-Artikolu 24(2) tad-Deċiżjoni 90/424/KEE tipprevedi li l-Istati Membri għandhom jissottomettu lill-Kummissjoni, kull sena sat-30 ta’ April l-aktar tard, il-programmi annwali jew multi-annwali u jibdew mis-sena ta’ wara li fiha jixtiequ jirċievu kontribuzzjoni finanzjarja mill-Komunità.
(3)
Id-Direttiva tal-Kunsill 92/40/KEE tad-19 ta’ Mejju 1992 li tintroduċi l-miżuri Komunitarji għall-kontroll ta’ l-influwenza tat-tjur (4) tiddefinixxi l-miżuri ta’ kontroll Komunitarji li għandhom jiġu applikati fil-każ li jkun hemm tifqigħa ta’ l-influwenza tat-tjur b’patoġenità għolja (HPAI) fit-tjur ta’ l-irziezet. Madankollu, ma tipprevedix għall-kontroll ta’ l-influwenza tat-tjur b’patoġentià baxxa (LPAI) tas-sottotipi H5 u H7 u lanqas għal sorveljanza regolari ta’ dik il-marda fit-tjur ta’ l-irziezet u dawk slavaġ.
(4)
L-Istati Membri ilhom mill-2002 jimplimentaw is-servejs obbligatorji għall-influwenza tat-tjur fit-tjur domestiċi billi jissottomettu programmi annwali ta’ sorveljanza lill-Kummissjoni, kif previst fid-Deċiżjonijiet tal-Kummissjoni 2002/649/KE (5), 2004/111/KE (6), 2005/464/KE (7) u 2006/101/KE (8).
(5)
Id-Direttiva 2005/94/KE li tirrevoka d-Direttiva 92/40/KEE tipprevedi ċertu miżuri preventivi relatati mas-sorveljanza u s-sejba minn kmieni ta’ l-influwenza tat-tjur. Id-data finali għat-traspożizzjoni ta’ dik id-Direttiva mill-Istati Membri hija l-1 ta’ Lulju 2007 u tipprevedi revoka tad-Direttiva 92/40/KEE sa minn dik id-data.
(6)
Il-miżuri tal-Komunità għall-kontroll ta’ l-influwenza tat-tjur provduti fid-Direttiva 2005/94/KE ikopru wkoll it-tifqigħat ta’ l-LPAI ikkawżati mill-influwenza tat-tjur tas-sottotipi H5 u H7 fit-tjur ta’ l-irziezet. Sabiex tinstab iċ-ċirkolazzjoni possibbli ta’ dawk il-vajrusijiet fit-tjur ta’ l-irziezet għandhom jiġu implimentati mill-Istati Membri programmi obbligatorji ta’ sorveljanza. Dawk il-miżuri ta’ kontroll għandu jkollhom l-għan li jwaqqfu l-firxa ta’ l-LPAI tas-sottotipi H5 u H7 qabel ma jilħqu l-parti l-kbira tal-popolazzjoni tat-tjur domestiċi sabiex ir-riskju ta’ mutazzjoni għall-HPAI b’possibbiltà ta’ konsegwenzi devastanti tista’ tiġi evitata.
(7)
Id-Direttiva 2005/94/KE tipprevedi wkoll għal programmi ta’ sorveljanza li jridu jitwettqu f’għasafar slavaġ sabiex isir kontribut, fuq il-bażi ta’ assessjar tar-riskju aġġornat regolarment, lit-tagħrif tat-theddid impost fuq għasafar slavaġ f’relazzjoni ma’ kull vajrus ta’ l-influwenza li joriġina li jaffettwa l-għasafar.
(8)
Huwa importanti li l-attivitajiet ta’ sorveljanza jiġu msaħħa aktar minħabba l-iżviluppi riċenti fir-rigward ta’ okkorrenza mifruxa ta’ l-HPAI H5N1 fl-għasafar slavaġ fl-Ewropa, meta wieħed jieħu kont tar-riżultati tas-servejs imwettqa fl-Istati Membri bejn l-2003 u l-2006 u x-xogħol xjentifiku li daħlet għalih l-Awtorità Ewropea għas-Sigurtà ta’ l-Ikel (l-EFSA) (9) f’kollaborazzjoni mal-Grupp Xjentifiku ta’ Ħidma ORNIS tad-Direttorat Ġenerali ta’ l-Ambjent tal-Kummissjoni Ewropea. Dawk il-korpi se jkomplu bix-xogħol tagħhom u r-riżultati tiegħu jistgħu jwasslu għal aktar aġġornamenti.
(9)
Waqt l-implimentazzjoni tal-programmi ta’ sorveljanza għall-għasafar slavaġ għandha tingħata attenzjoni lill-kundizzjonijiet tad-Direttiva 79/409/KEE (10) dwar il-ħarsien u l-konservazzjoni ta’ l-ispeċi kollha ta’ għasafar slavaġ li hemm fil-Komunità.
(10)
Id-Deċiżjoni tal-Kummissjoni 2004/450/KE tad-29 ta’ April 2004 li tistabbilixxi l-kundizzjonijiet standard għall-kontenut ta’ l-applikazzjonijiet għall-iffinanzjar tal-Komunità għall-programmi ta’ l-eradikazzjoni, monitoraġġ u kontroll tal-mard (11), tistabbilixxi kundizzjonijiet standard għall-kontenut ta’ l-applikazzjonijiet għall-programmi ta’ ffinanzjar tal-Komunità għall-eradikazzjoni, monitoraġġ u kontroll tal-mard ta’ l-annimali.
(11)
Minħabba li d-Deċiżjoni 90/424/KE, issa tipprovdi li kontribuzzjoni finanzjarja tal-Komunità għandha tingħata għan-nefqa mħallsa mill-Istati Membri għall-iffinanzjar tal-programmi nazzjonali għall-eradikazzjoni, kontroll u monitoraġġ ta’ ċertu mard ta’ l-annimali, inkluż l-influwenza tat-tjur, l-Istat Membru jista’ jissottometti lill-Kummissjoni programmi ta’ sorveljanza għall-influwenza tat-tjur għal kontribuzzjoni finanzjarja mill-Komunità mhux aktar tard mit-30 ta’ April kull sena skond l-Art. 24(2) tad-Deċiżjoni 90/424/KE. Id-Deċiżjoni 2004/450/KE għandha tiġi emendata sabiex tistabbilixxi kundizzjonijiet standard għall-kontenut ta’ l-applikazzjonijiet għal finanzjar tal-Komunità għal programmi ta’ sorveljanza ta’ l-influwenza tat-tjur.
(12)
Id-Deċiżjoni 2004/450/KE għandha għalhekk tiġi emendata skond dan.
(13)
Il-miżuri previsti f’din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Approvazzjoni tal-programmi ta’ sorveljanza għall-influwenza tat-tjur
Il-programmi ta’ sorveljanza għall-influwenza tat-tjur fl-għasafar ta’ l-irziezet u l-għasafar slavaġ għandhom jitwettqu mill-Istat Membru, skond l-Artikolu 4(1) tad-Direttiva 2005/94/KE, għandhom jikkonformaw mal-linjigwida stabbiliti fl-Annessi I u II ta’ din id-Deċiżjoni.
Artikolu 2
Emendi għad-Deċiżjoni 2004/450/KE
Id-Deċiżjoni 2004/450/KE qed tkun emendata kif ġej:
(1)
Fl-Artikolu, 1 jiżdied il-punt (c) li ġej:
‘(c)
fir-rigward ta’ mard ta’ l-annimali msemmi fl-Anness I, Parti C, għall-anqas l-informazzjoni stabbilita fl-Anness IV.’
(2)
Fl-Anness I, tiżdied il-Parti C li ġejja:
‘PARTI C
Marda msemmija fl-Artikolu 1(c)
influwenza tat-tjur.’
(3)
L-Anness IV ġdid, li t-test tiegħu huwa stabbilit fl-Anness III għal din id-Deċiżjoni, huwa miżjud.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 13 ta’ April 2007.